**Küldöttgyűlési választások**

Tárt karokkal vár egy új Hallgatói Önkormányzat! Csatlakozz te is! Legyél most a Küldöttgyűlés tagja!

**OK, de mi is az a Küldöttgyűlés?**

A Küldöttgyűlés a Hallgatói Önkormányzat legfőbb döntéshozó szerve, tagjait pedig azon felelősségteljes és lelkiismeretes hallgatóink adják, akiknek társaik bizalmat szavaztak, és ezáltal képviselhetik őket a küldöttgyűlési üléseken. A Küldöttgyűlés feladat- és hatásköréről az Alapszabály 4. §-ában olvashatsz, mely elérhető honlapunkon: [www.barczihok.elte.hu](http://www.barczihok.elte.hu)

A Küldöttgyűlés tagjai között az Alapszabály értelmében megkülönböztetünk rendes- és póttagokat, akiket a hallgatók közvetlenül választanak.˙Az Önkormányzat elnökét leszámítva a rendes tagok különböző számban, különböző választási körzetekből kerülnek ki:

„(2) A Küldöttgyűlés rendes tagjai

a) az Önkormányzat elnöke;

b) négy rendes küldöttgyűlési tagot választanak maguk közül

ba) a Kar egy vagy kettő képzési időszakra regisztrált nappali tagozatos gyógypedagógia szakos hallgatói,

bb) a Kar három vagy négy képzési időszakra regisztrált nappali tagozatos gyógypedagógia szakos hallgatói,

bc) a Kar öt vagy hat képzési időszakra regisztrált nappali tagozatos gyógypedagógia szakos hallgatói,

bd) a Kar hét vagy nyolc képzési időszakra regisztrált nappali tagozatos gyógypedagógia szakos hallgatói;

c) kettő rendes küldöttgyűlési tagot választanak maguk közül

ca) a gyógypedagógus alapképzés levelező képzési körzet hallgatói,

cb) a gyógypedagógus mesterképzés nappali és levelező képzési körzet hallgatói.”

A póttagokról, a Küldöttgyűlés tagjainak megválasztásáról és működéséről szintúgy az Alapszabályból tájékozódhatsz.

**Miért jelentkezzek?**

A Küldöttgyűlés tagjaként alkalmad nyílik nagyobb belátást nyerni a Hallgatói Önkormányzat működésébe, és részt venni az Elnökség munkáját megalapozó határozatok hozatalában, mindemellett az Elnökség és az Ellenőrző Bizottság rendszeresen beszámolni is neked köteles. Küldöttgyűlési tagnak lenni tehát a hallgatók bizalmát jelenti, továbbá elismerést, tapasztalati lehetőséget és új ismeretségeket jelent, de ami a legfontosabb, hogy számít a véleményed, és a legfőbb döntések meghozója lehetsz. Neked van hangod? Hallasd!

**Hogyan lehetek küldöttgyűlési tag?**

A küldöttgyűlési választások során az Önkormányzat minden tagja (tehát minden, a Karral jogviszonyban álló hallgató) választó és választható. A választáson az Önkormányzat minden tagja pontosan egy szavazattal rendelkezik. A választásokat jelöltállítási időszak előzi meg, mely során jelölheted magad, vagy akár egy alkalmasnak vélt társadat is. A jelöltállítás **2018. március 20-án veszi kezdetét**, melyre legalább 10, legfeljebb 14 napot biztosítunk. Amennyiben elegendő jelölés érkezik be hozzánk, a jelöltállítást **április 2-án 23 óra 59 perckor lezárjuk**.

Az ELTE BGGyK HÖK Ellenőrző Bizottsága az alábbiakban határozta meg a 2018-as ELTE BGGyK HÖK Küldöttgyűlési választások menetét:

**2018. március 20 – április 02.:** Jelöltállítási időszak;

**2018. április 03:** Szünet a jelöltállítás és a választás között;

**2018. április 04 – április 17.:** Választás első fordulója;

**2018. április 18 – május 10.:** Választás esetleges meghosszabbítására fenntartott időszak

Ragadd meg a lehetőséget, és jelentkezz nálunk, vagy jelöld társadat az [**eb@barczihok.elte.hu**](mailto:eb@barczihok.elte.hu) email címre küldött leveledben. A levélben írd meg a neved, szakod, hogy melyik évben kezdted meg tanulmányaidat a Karon, illetve egy rövid, pár soros bemutatkozást képpel. Esetleges kérdéseiddel keress bátran e-mailben, vagy akár személyesen, a hallgatói irodában (A/61)!

**Az érvényes pályázatnak tartalmaznia kell:**

1. a jelölt nevét, szakját és a Karon folytatott tanulmányának kezdeti évét,
2. a jelölt bemutatkozását,
3. egy fotót magáról.

2018. március 19.

Üdvözlettel,

Molnár Erzsébet

ELTE BGGyK HÖK

Ellenőrző Bizottság

elnök